Moderniseringsdepartementet
Postboks 8004 Dep
0030 Oslo

Høringsuttalelse - endringer i regelverket for offentlige anskaffelser

Det vises til Moderniseringsdepartementets høringsbrev datert 6. april i år og utkast til endringer i forskrift om offentlige anskaffelser og lov om offentlige anskaffelser. Vi ønsker med dette å gi vår høringsuttalelse. 

Erfaringene med dagens regelverk om offentlige anskaffelser er at reglene er til dels kompliserte og meget ressurskrevende. De særnorske begrensningene gjennom egne terskelverdier påfører kommunene økte administrative kostnader som ofte ikke står i forhold til anskaffelsenes størrelse. Selv om det fra tid til annen konstateres brudd på regelverket, har ikke disse regelbruddene nødvendigvis hatt noen innvirkning på selve utfallet av konkurransen eller valg av leverandør. 

Forenklinger i regelverket for offentlige anskaffelser har således vært sterkt etterlengtet. Det er derfor skuffende at Moderniseringsdepartementet ikke ønsker en omfattende endring av den nasjonale delen av regelverket med begrunnelse av at disse bestemmelsene kun har vært gjeldende siden sommeren 2001.

Vi vil i det følgende spesielt kommentere tre forhold til det foreliggende høringsbrev.

1)	Heving av terskelverdi til 500.000 kroner

Ideelt sett burde de nasjonale grensene være de samme som i EØS-området. Departementets ønsker om et særnorsk regelverk med lavere terskelverdier er at dette skal ivareta kravet til gjennomsiktighet og likebehandling av leverandører m.m. Grensen for nettopp 200.000 eller forslaget på 500.000 kroner er derimot ikke nærmere begrunnet.

Vår erfaring med utlysninger under EØS-terskelverdiene er at stort sett samtlige lokale leverandører (innenfor eget fylke og nabofylker) ikke har god nok kjennskap til DOFFIN eller hvorledes de skal forholde seg til slik konkurranseutlysning. De fleste mottatte anbud har mangelfull dokumentasjon og strengt tatt kan slike tilbud etter nåværende regelverk avvises. Dette lar seg vanskelig gjøre i praksis og dette forholdet må som oftest løses gjennom tilempninger og veiledning overfor leverandørene. Alt dette arbeidet er ressurskrevende og dokumenterer at regelverket også har sine klare svakheter overfor små og mellomstore bedrifter som leverer varer og tjenester til det offentlige.
 
En heving av den nasjonale grensen fra kr 200.000 til kr 500.000 gir i seg selv ingen vesentlig besparelse. En eventuell besparelse vil først oppnås ved forenklinger i selve dokumentasjons-omfanget som for eksempel utlysningsskjema i DOFFIN, konkurransegrunnlag m/dokumentasjonskrav, tidsfrister, anskaffelsesprotokoller, leverandøravtaler m.m.

Vi ser det likevel som fordelaktig av den nasjonale grensen heves til 500.000 kroner, men skulle gjerne sett at selve gjennomføringen av konkurransen kunne forenkles betydelig. 

2) 	Protokollplikt for alle anskaffelser over 50.000 kroner

Det virker ikke til å være samsvar mellom Moderniseringsdepartementet ønske om enklere regelverk og mindre administrative kostnader når departementet foreslår å heve grensen for konkurranseutlysning fra 200.000 til 500.000 kroner og samtidig vil senke grensen for protokollføring fra 200.000 til 50.000 kroner. Dette er et steg i motsatt retning og ingen forenkling av regelverket. 

Kommunene har de siste årene gjennomgått store organisasjonsmessige endringer som har ført til en flatere organisasjonsstruktur eller ”to-nivå modell”, og hvor hver enhet har blitt tillagt eget resultatansvar.  Det foreslåtte protokollkravet på 50.000 kroner vil medføre et betydelig papirarbeid i en rekke resultatenheter og føre til unødvendig ekstra administrativt arbeid.

I dag følger protokollkravet kun for anskaffelser over nasjonal terskelverdi, dvs. 200.000 kroner. Høringsnotatet gir ingen klar begrunnelse for hvorfor denne grensen ønskes satt ned til 50.000 kroner utover at det skal ivareta hensynet til etterprøvbarhet. Protokollgrensen bør som tidligere derfor følge den nasjonale terskelverdien, dvs 500.000 kroner dersom denne grensen vedtas. 

3) 	KOFA’s dobbeltrolle som nøytralt tvisteløsningsorgan og håndteringsmyndighet

KOFA (Klageorganet for Offentlige Anskaffelser) ble opprinnelig etablert som et nøytralt tvisteløsningsorgan. I det nye forslaget er det lagt opp til at KOFA skal være håndhevelses-myndighet for ileggelse av overtredelsesgebyr. Dette medfører sammenblanding av roller, og oppgaven med håndhevelsesmyndighet bør derfor overføres til et annet organ, for eksempel Konkurransetilsynet.

Med vennlig hilsen
Frogn kommune

Jo Ragnar Finserås
økonomileder